༄༅། །ཉིས་ཐོག་བླ་བྲང་གི་གཙུག་ལག་ཁང་མངོན་དགའ་བདེ་བ་ཅན་དུ་བཞུགས་པའི་རྟེན་གཙོ་གཉིས་ཀྱི་གཟུངས་གཞུག་གི་དཀར་ཆག་དོན་གཉིས་ལྷུན་གྲུབ་བཞུགས།། ན་མོ་གུ་རུ་བཛྲ་དྷ་ར་ཡ། དགོས་འདོད་ཀུན་སྩོལ་རྩ་བརྒྱུད་བླ་མ་དང་། །ཡི་དམ་ཞི་ཁྲོ་བསྟན་བསྲུང་ཀུན་གྱི་གཙོ། །མཧཱ་ཀཱ་ལ་ཙ་ཏུརྨུ་ཁ་བཅས། །འཁོར་དང་བཅས་ལ་འདུད་དོ་བརྩེ་བས་སྐྱོངས། །དེ་ལ་འདིར་སྒྱུར་བྱེད་ཅེས་པ་ས་མོ་ཕག་ལོ་བཞི་ཐོག་བླ་བྲང་གི་རིག་འཛིན་ལྷ་ཁང་གི་འོག་གི་མགོན་ཁང་ཆེན་མོ་སྲིད་གསུམ་རྣམ་རྒྱལ་ན་བཞུགས་པའི་རྟེན་རྣམས་ཀྱི་གཟུངས་གཞུག་ཇི་ལྟར་བཞུགས་པའི་དཀར་ཆག་མདོ་ཙམ་བཀོད་པ་ལ། རྟེན་ཐམས་ཅད་ལ་སྟོད་སྨད་བར་གསུམ་གྱི་གཟུངས་སྔགས་ཀྱི་རིམ་པ་ཤིན་ཏུ་བཞུགས་ཆེ་བ་རེ་རེ་དང་། མགོན་པོ་རང་གི་ཐུན་མོང་མ་ཡིན་པའི་དྲེགས་པ་ཕོ་རྒྱུད་མོ་རྒྱུད་གཉིས་མེད་རྒྱུད་རྣམས་ཀྱི་གཟུངས་སྤེལ་ཚིག་ཕྲིན་བཅོལ་རྒྱས་པ་དང་བཅས་ཤིན་ཏུ་བཞུགས་ཆེ་བ་གནོད་སྦྱིན་འཁོར་ལོའི་བར་རེ་རེ། སངས་རྒྱས་ཀྱི་འཕེལ་གདུང་། བླ་མ་གོང་མའི་དབུ་ལོ་ཀུན་འདུས། གདུང་རུས་ཀུན་འདུས། ན་བཟའ་ཀུན་འདུས་རྣམས་ཀྱི་ཐུམ་ཆེ་བ་རེ་རེ། སྔགས་འཆང་ཡབ་སྲས་གསུམ་གྱི་དམ་རྫས་འབུམ་རྡོ་རེ་རེ། སྟོང་རྡོ་རེ་རེ། ངེད་རང་གི་དམ་རྫས་སྟོབས་ཆེ་བ་རེ་རེ་བཞུགས་ཤིང་། ས་ཆེན་གྱི་སྐུ་ལ་སྔགས་འཆང་ཆེན་པོའི་སྐུ་འདྲ་མཚལ་ཁྲག་མ་ཕྱག་ནས་སྟོང་ཚར་བཞུགས་པ་རྒྱལ་རྩེ་བ་བདག་པོས་བཞེངས་པ། རྗེ་བཙུན་གྲགས་པའི་གསོལ་རྒྱན་རིགས་ལྔ། མལ་ལོ་ཙཱ་བ་དང་རྗེ་བཙུན་གྱི་སྐུ་རྒྱན་རུས་རྒྱན་ཆ་ཚང་། རྗེ་བཙུན་གྱི་སྒོམ་ཤིང་ཁ་ཡིག་འབྱར་མ། སྔགས་འཆང་ཆེན་པོའི་སྐུ་སྟོད། འཇམ་དབྱངས་སྐུ་མཆེད་ཀྱི་སྐུ་བེར་དམར་སེར་ནས་སྟོབས་ཆེ་བ། རྗེ་རྡོ་རྗེ་འཆང་གིས་སེམས་དཔའ་ཆེན་པོ་ངོར་གྱི་གདན་ས་ལ་བཀོད་དུས་གནང་བའི་ཡིན་ཐང་གི་འདྲ་བཤུས་ཀྱི་རྒྱབ་ཡིག་ལ། རྗེ་ས་སྐྱ་པ་ཆེན་པོ་ལ། རྗེ་དེ་ཉིད་ཀྱི་བླ་མ་དང་རྗེ་བཙུན་སྐུ་མཆེད་ལ་སོགས་པས་བསྐོར་བ། དབུ་རྩེ་རྙིང་མའི་འཇམ་དབྱངས་ཀྱི་དབུ་ཐོག་ན་བཞུགས་པའི་ཡིན་ཐང་རྗེ་བཙུན་གྲགས་པ་རྒྱལ་མཚན་གྱི་ཕྱག་བྲིས་མ་ཁུངས་བཙུན་ཞིང་བྱིན་རླབས་ཆེ་བ་ལས། བདག་ཀུན་དགའ་བློ་གྲོས་ཀྱིས་དཔེ་ཞལ་བཤུས་ཏེ་བྱིན་རླབས་ཀྱི་རྟེན་དུ་བཞུགས་པར་གསོལ་བ་བཏབ་བོ། །མཆོག་གི་དངོས་གྲུབ་དམ་པ་མྱུར་དུ་ཐོབ་པར་བྱིན་གྱིས་བརླབ་ཏུ་གསོལ། །ཞེས་པ་བྲིས་པའི་བྱིན་རླབས་ཤིན་ཏུ་ཆེ་བ། རྡོ་རྗེ་ཕུར་པ་དང་། ལས་མཁན་རུ་འདྲེན་དང་བཅས་པའི་འཆམ་དཔེ་ཕལ་ཆེར་སྔགས་འཆང་ཆེན་པོའི་ཕྱག་བྲིས། ཡབ་རྗེའི་ཕྱག་བྲིས་ཐོར་རྩམ་དང་བཅས་པའི་པོད་ཆུང་གི་གླེགས་ཤིང་དང་། ན་བཟའ་ལ་སྐུ་དྲེག་ཤིན་ཏུ་ཆེ་བ་དྲི་བཟང་དང་བཅས་པ། ཇོ་བོ་རྗེའི་བྲིས་ཐང་རྣམ་ཐར་ཞིང་བཀོད་རྒྱལ་བ་དཀོན་མཆོག་དཔལ་གྱི་ཐུགས་དམ། རྒྱབ་ཡིག་རྒྱས་པ་དང་བཅས་པ། སྔགས་འཆང་ཆེན་པོའི་ཐུགས་དམ་བྲིས་ཐང་ལྔའི། གཅིག་གི་གཙོ་བོ་ལ། ས་ཆེན། རྗེ་བཙུན་སྐུ་མཆེད། བིརྺ་པ་གཙོ་འཁོར་གསུམ། འཁོན་དཀོན་མཆོག་རྒྱལ་པོ། ས་ལོ་དང་སྔགས་འཆང་ཆེན་པོ་རང་འབྲལ་མེད་ཀྱི་ཚུལ། གཅིག་ལ་གཙོ་བོ་ས་པཎ། ཐུབ་དབང་། འཇམ་དབྱངས་དམར་སེར། རི་བོ་རྩེ་ལྔའི་བཀོད་པ་དང་བཅས་པ། འཕགས་པ་བླ་མ་དམ་པ། ས་ལོ་དང་སྔགས་འཆང་ཆེན་པོ། གཅིག་ལ་ཐེག་ཆེན་རིན་པོ་ཆེ། སློབ་དཔོན་པདྨ། ས་ལོ། ཀུན་དགའ་གྲོལ་མཆོག སྤྱན་སྔ་ངག་དབང་ཆོས་གྲགས། སྒྲོལ་དཀར། བྱམས་པ། གཅིག་ལ་གཙོ་བོ་ས་ལོ་གསེར་གྱི་ཁྲི་ལ་བཞུགས་པ། སྒྲོལ་ལྗང་། ཁརྶ་པ་ཎི། བདག་ཆེན་ངག་པ། ཡབ་བདག་ཆེན་ཚ་ནས། སྔགས་འཆང་ཆེན་པོ་རྣམས་ཡོད་པའི་བྲིས་ཐང་སྔགས་འཆང་གི་ཕྱག་ནས་བརྒྱ་རྩ་མ། སྔགས་འཆང་ཆེན་པོའི་རལ་ཕོད་ལ་དམར་པོ་ལས་བྱས་པ་ནང་དར་ལྗང་ཁུ་བུབ་མ་ཉམས་པ་རྡོར་གོང་དང་བཅས་པ། ཡབ་རྗེ་བདེ་གཤེགས་ཀྱི་གསོལ་སྤངས་སྟག་ཤུན་མ་བུབ་མ་ཉམས་པ་དྲི་བཟང་འཕྲོ་བ། སྤྱན་སྔ་ངག་དབང་ཆོས་གྲགས་དགུང་ལོ་གྱ་དགུ་བཞེས་དུས་ཀྱི་བྲིས་ཐང་ཕྱག་ནས་མ། ཇོ་བོ་རྗེའི་ཕྱག་ཚ་གཉིས། འཁོན་རོག་གི་ཐུགས་དམ་མ་ལྕགས་ཀྱི་རྡོ་རྗེ་གཉིས་རྣམས་བཞུགས་ཤིང་། མུས་ཆེན་སེམས་དཔའ་ཆེན་པོའི་ཐུགས་དམ་མའི་ལམ་འབྲས་བརྒྱུད་པའི་བྲིས་ཐང་བཞུགས་པའི་དཀར་ཆག་ནི་འོག་ཏུ་འཆད་ལ།། ༈ །ངེད་རང་གི་འདྲ་འབག་ལ། འཁོན་དཀོན་མཆོག་རྒྱལ་པོའི་ཀཱ་པ་ལི། རྗེ་བཙུན་རིན་པོ་ཆེའི་གསོལ་ཞོའི་སྣོད་རྡོང་ཕོར་མ་ཉམས་པ། བྲམ་ཟེ་དཔལ་འཛིན་དང་རྣལ་འབྱོར་དབང་ཕྱུག་གི་རུས་རྒྱན་ཆ་ཚང་། སྔགས་འཆང་ཆེན་པོའི་གསོལ་ཕོད་སྔོན་པོ་གསེར་མ་རྡོར་གོང་དང་བཅས་པ། འཇམ་དབྱངས་སྐུ་མཆེད་ཀྱི་སྐུ་བེར་ཕལ་ཆེར། འཁོན་དཀོན་མཆོག་རྒྱལ་པོ་དང་། ས་ཆེན་ཐུན་མོང་གི་སྐུ་བེར། སྔགས་འཆང་ཆེན་པོའི་སྐུ་བརྙན་ཕྱག་ནས་བརྒྱ་ཚར་མ་དང་གསོལ་ཀབ་ཌ་ཀི་དཀར་མོ། རོང་སྟོན་གྱི་སྐུ་བརྙན་ཕྱག་ནས་མ། རྗེ་བཙུན་རིན་པོ་ཆེའི་སྐུ་བརྙན་བྱིན་རླབས་ཅན། ཐེག་ཆེན་རིན་པོ་ཆེའི་བྲིས་ཐང་ཕྱག་ནས་མ། གཙོ་བོ་ཐུབ་དབང་ལ་གནས་བརྟན་བཅུ་དྲུག་གིས་བསྐོར་བའི་བྲིས་ཐང་འཕགས་པ་རིན་པོ་ཆེའི་ཕྱག་ནས་མ། ཇོ་བོ་རྗེའི་ཕྱག་ཚ་གཉིས། འཁོན་རོག་གི་ཐུགས་དམ་ལྕགས་ཀྱི་རྡོ་རྗེ་གཉིས། ངེད་རང་གི་ཚེམས་དང་ཞབས་སེན་སྟོབས་ཆེ་བ་སོགས་བཞུགས་ཤིང་།། ༈ །ས་སྐྱ་པ་ཆེན་པོའི་སྐུ་ལ། མུས་ཆེན་སེམས་དཔའ་ཆེན་པོའི་ཐུགས་དམ་མའི་ལམ་འབྲས་བརྒྱུད་པ་བཞུགས་པའི་གཙོ་འཁོར་རྣམས་ཀྱི་བཞུགས་ཚུལ་ཐོར་བཀོད་པ་ལ། བྲིས་ཐང་དང་པོའི་གཙོ་བོ་ལ། རྡོ་རྗེ་འཆང་། བདག་མེད་མ། བིརྺ་པ། ནག་པོ་པ། མཐའ་སྐོར་གྱི་ལྷ་ཕྲན་ལ། ཐུབ་དབང་། ཚེ་དཔག་མེད། འཇམ་དབྱངས། ཀྱཻ་རྡོར། འཁོར་ལོ་བདེ་མཆོག ཀུ་རུ་ཀུལླེ། རྣལ་འབྱོར་མ། སྒྲོལ་དཀར། རྣམ་རྒྱལ། མི་གཡོ་བ་དཀར་པོ། གཤེད་དམར། ནོར་རྒྱུན་མ། གུར་གྱི་མགོན་པོ་རྣམས་དང་། བྲིས་ཐང་གཉིས་པའི་གཙོ་བོ་ལ། ཌཱ་མ་རུ་པ། ཨ་ཝ་དྷྭ་དྷི། ག་ཡ་དྷ་ར། འབྲོག་མི་ཤཱཀྱ་ཡེ་ཤེས། ལྷ་ཕྲན་ལ། ཐུབ་དབང་། འཇམ་དབྱངས། ཀླུ་སྒྲུབ། གསང་འདུས་མི་སྐྱོད་པ། འཇམ་རྡོར། བླ་མ་རྒྱ་གར་པཎྜི་ཏའི་ཆ་ལུགས་ཅན་བདུན་དང་། བོད་ཀྱི་བླ་མའི་སྐུ་བརྙན་གཉིས་རྣམས་དང་།། ༈ །བྲིས་ཐང་གསུམ་པའི་གཙོ་བོ་ལ། སེ་མཁར་ཆུང་པ། ཞང་དཀོན་མཆོག་དཔལ། ས་སྐྱ་པ་ཆེན་པོ། བསོད་ནམས་རྩེ་མོ། ལྷ་ཕྲན་ལ། དཀར་པོ་རྣམ་གསུམ། ཀྱཻ་རྡོར་འགྲེལ་ལུགས། མན་ངག་ལུགས། གུར་མགོན། ས་པཎ། འཕགས་པ། གཞན་བོད་ཀྱི་བླ་བ་རབ་བྱུང་གི་ཆ་ལུགས་ཅན་བཞི་དང་། ཡི་དམ་སྐུ་མདོག་དཀར་པོ་ཞལ་གསུམ་ཕྱག་བརྒྱད་པ་ཡུམ་དང་བཅས་པ་གར་སྟབས་ཀྱིས་བཞུགས་པ། ༈ །བྲིས་ཐང་བཞི་བའི་གཙོ་བོ་ལ། རྗེ་བཙུན། ས་པཎ། འཕགས་པ། ཞང་དཀོན་མཆོག་དཔལ། ལྷ་ཕྲན་ལ། བདེ་མཆོག་ལུ་ཧི་པ། རྡོ་རྗེ་འཆང་། ཕྱག་ན་རྡོ་རྗེ། ས་ར་ཧ། ཀླུ་སྒྲུབ། རི་ཁྲོད་པ། ལཱུ་ཧི་པ། དྷ་རི་ཀ་པ། རྡོ་རྗེ་དྲིལ་བུ། རུས་སྦལ་ཞབས། ནག་པོ་སྤྱོད་པ། གུ་ཧེ་པ། རྣམ་རྒྱལ་ཞབས། ཏེ་ལོ་པ། གུར་མགོན་རྣམས་དང་། ༈ །བྲིས་ཐང་ལྔ་པའི་གཙོ་བོ་ལ། ན་བཟའ་བྲག་ཕུག་པ། བླ་མ་དམ་པ། དཔལ་ལྡན་ཚུལ་ཁྲིམས། གྲུབ་ཆེན་བུདྡྷ་ཤྲཱི། ལྷ་ཕྲན་ལ། ན་རོ་པ། ཕམ་མཐིང་པ་སྐུ་མཆེད། ཀློག་སྐྱ། མལ་ལོ་ཙཱ་བ། གོང་མ་ལྔ། ཞང་དཀོན་མཆོག་དཔལ། རྣལ་འབྱོར་མ། གུར་མགོན་རྣམས་དང་། ༈ །བྲིས་ཐང་དྲུག་པའི་གཙོ་བོ་ལ། རྡོ་རྗེ་འཆང་ཀུན་དགའ་བཟང་པོ། རྗེ་གཞོན་ནུ་རྒྱལ་མཆོག གྲུབ་ཆེན་ནམ་མཁའི་རྣལ་འབྱོར། རྗེ་སེམས་དཔའ་ཆེན་པོ། མཐའ་སྐོར་གྱི་ལྷ་ཕྲན་ལ། ཐུབ་དབང་། རྡོ་རྗེ་འཆང་། གཞན་བླ་མ་རྒྱ་གར་བའི་ཆ་ལུགས་མཛད་པ་བརྒྱད་དང་། བོད་བཙུན་གྱི་ཆ་ལུགས་མཛད་པ་དྲུག འཕགས་གྲུབ། གུར་མགོན་རྣམས་བཞུགས་ཤིང་། དེ་ཐམས་ཅད་ལ་ཁ་ཐི་དམར་ཁྲའི་གོང་བཤམ། ཞལ་ཁེབས་ཉིས་སྦྲགས་དང་བཅས་པ་ཡོད་ཅིང་།། ༈ །ཡང་ངེད་རང་གི་འདྲ་འབག་མཆོད་དཔོན་སྨོན་ལམ་རིན་ཆེན་གྱིས་བཞེངས་པ་ལ། འཇམ་དབྱངས་སངས་རྒྱས་རིན་ཆེན་གྱི་ཐུགས་དམ་མ་ལམ་འབྲས་བརྒྱུད་པའི་བྲིས་ཐང་གྲངས་བརྒྱད་བཞུགས་པའི་གཙོ་འཁོར་རྣམས་ཀྱི་བཀོད་པ་ཇི་ལྟར་ཡོད་པའི་ཚུལ་བརྗོད་པ་ལ། ཐོག་མར་བྲིས་ཐང་དང་པོའི་གཙོ་བོ། རྡོ་རྗེ་འཆང་། བདག་མེད་མ། བིརྺ་པ། མཐའ་སྐོར་གྱི་ལྷ་ཕྲན་ལ། ཌོཾ་བྷི་ཝ། ཨ་ལ་ལ་བཛྲ། ནགས་ཁྲོད་པ། གརྦྷ་རི། རྗེ་བཙུན་བསོད་སྙོམས་པ། མི་ཐུབ་ཟླ་བ། དཔའ་བོའི་རྡོ་རྗེ། ཤཱཀྱ་ཡེ་ཤེས། གསལ་བའི་སྙིང་པོ། བཅོམ་ལྡན་འདས་ཤཱཀྱ་ཐུབ་པ། གུར་མགོན། སྒྲོལ་དཀར། འཇམ་དབྱངས་སངས་རྒྱས་རིན་ཆེན་རྣམས་དང་།། ༈ །བྲིས་ཐང་གཉིས་པའི་གཙོ་བོ་ལ། ནག་པོ་པ། ཌཱ་མ་རུ་པ། ཨ་ཝ་དྷུ་ཏི། ལྷ་ཕྲན་ལ། རྗེ་སྒྱི་ཆུ་བ། ས་སྐྱ་པ་ཆེན་པོ། རྗེ་བཙུན་བསོད་ནམས་རྩེ་མོ། རྗེ་བཙུན་གྲགས་པ་རྒྱལ་མཚན། ས་པཎ། འགྲོ་བའི་མགོན་པོ་འཕགས་པ། དགའ་ལྡན་པ་བཀྲ་ཤིས་དཔལ། ན་བཟའ་བྲག་ཕུག་པ། བླ་མ་བློ་གྲོས་བརྟན་པ། བླ་མ་དཔལ་ལྡན་ཚུལ་ཁྲིམས། ཆོས་རྗེ་ཡེ་ཤེས་རྒྱལ་མཚན། རྡོ་རྗེ་འཆང་ཀུན་དགའ་བཟང་པོ། མུས་ཆེན་དཀོན་མཆོག་རྒྱལ་མཚན། ཀུན་མཁྱེན་བསོད་ནམས་སེངྒེ་། ཚེ་དཔག་མེད། གུར་མགོན། འཇམ་དབྱངས་སངས་རྒྱས་རིན་ཆེན་རྣམས་དང་།། ༈ །བྲིས་ཐང་གསུམ་པའི་གཙོ་བོ་ལ། ག་ཡ་དྷ་ར། འབྲོག་མི་ཤཱཀྱ་ཡེ་ཤེས། སེ་མཁར་ཆུང་པ། ལྷ་ཕྲན་ལ། རྡོ་རྗེ་འཆང་། ཕྱག་ན་རྡོ་རྗེ། ས་ར་ཧ། ཀླུ་སྒྲུབ། ཤཱ་ཝ་རི་པ། ལོ་ཧི་པ། རྡོ་རྗེ་དྲིལ་བུ་པ། རུས་སྦལ་ཞབས། དྷ་རི་ཀ་པ། ཛ་ལན་དྷ་རི་པ། གུ་ཧེ་པ། རྣམ་རྒྱལ་ཞབས། ནག་པོ་པ། ཏི་ལོ་པ། ནཱ་རོ་པ། ཕམ་མཐིང་པ་སྐུ་མཆེད། དགྱེས་པ་རྡོ་རྗེ། གུར་གྱི་མགོན་པོ། རྣམ་རྒྱལ། ཆོས་རྗེ་སངས་རྒྱས་རིན་ཆེན་རྣམས་དང་།། ༈ །བྲིས་ཐང་བཞི་པའི་གཙོ་བོ་ལ། ཞང་སྟོན་ཆོས་འབར། ས་སྐྱ་པ་ཆེན་པོ། སློབ་དཔོན་བསོད་ནམས་རྩེ་མོ། མཐའ་སྐོར་གྱི་ལྷ་ཕྲན་ལ། ཤེས་རབ་བརྩེགས། མལ་ལོ་ཙཱ་བ། ས་ཆེན། བསོད་ནམས་རྩེ་མོ། རྗེ་བཙུན་གྲགས་པ། ས་པཎ། འཕགས་པ། ཞང་སྟོན། བྲག་ཕུག་པ། བློ་གྲོས་བརྟན་པ། བླ་མ་དཔལ་ལྡན་ཚུལ་ཁྲིམས། ཡེ་ཤེས་རྒྱལ་མཚན། ཀུན་དགའ་བཟང་པོ། སེམས་དཔའ་ཆེན་པོ། བསོད་ནམས་སེངྒེ་། དཀོན་མཆོག་བློ་གྲོས། འཁོར་ལོ་བདེ་མཆོག གྲུབ་རྒྱལ་ལུགས་ཀྱི་ཚེ་དཔག་མེད། གུར་མགོན། སྒྲོལ་ལྗང་། འཇམ་དབྱངས་སངས་རྒྱས་རིན་ཆེན་རྣམས་དང་།། ༈ །བྲིས་ཐང་ལྔ་པའི་གཙོ་བོ་ལ། རྗེ་བཙུན་གྲགས་པ་རྒྱལ་མཚན། ས་པཎྜི་ཏ། འཕགས་པ། ལྷ་ཕྲན་ལ། མར་མེ་མཛད། དཔལ་བདེ་བ། སངས་རྒྱས་ཡེ་ཤེས་ཞབས། བི་མ་ལ་གུཔྟ། འཇམ་པའི་རྡོ་རྗེ། རཏྣ་བཛྲ། རཏྣ་ཀིརྟི། པཎ་ཏ་པ། གཉན་ལོ། གནམ་ཁའུ་པ། ས་ཆེན། རྩེ་མོ། རྗེ་བཙུན་གྲགས་པ། ས་པཎ། གསང་འདུས་འཇམ་རྡོར། གུར་མགོན། སངས་རྒྱས་རིན་ཆེན་རྣམས་དང་།། ༈ །བྲིས་ཐང་དྲུག་པའི་གཙོ་བོ་ལ། ཞང་དཀོན་མཆོག་དཔལ། ན་བཟའ་བྲག་ཕུག་པ། བློ་གྲོས་བརྟན་པ། ལྷ་ཕྲན་ལ། རྡོ་རྗེ་འཆང་། རྡོ་རྗེ་རྣལ་འབྱོར་མ། ནཱ་རོ་པ། ཕམ་མཐིང་པ། ཤེས་རབ་བརྩེགས། མལ་ལོ། ས་ཆེན། རྩེ་མོ། གྲགས་པ་རྒྱལ་མཚན། ས་པཎ། འཕགས་པ། ཞང་སྟོན། བྲག་ཕུག་པ། བླ་མ་དམ་པ། ཡེ་ཤེས་རྒྱལ་མཚན། ཀུན་དགའ་བཟང་པོ། དཀོན་མཆོག་རྒྱལ་མཚན། བསོད་ནམས་སེངྒེ། དཀོན་མཆོག་བློ་གྲོས། རྡོ་རྗེ་རྣལ་འབྱོར་མ། དཔལ་ལྡན་ཚུལ་ཁྲིམས། གུར་མགོན། རྗེ་སངས་རྒྱས་རིན་ཆེན་རྣམས་དང་།། ༈ །བྲིས་ཐང་བདུན་པའི་གཙོ་བོ་ལ། བླ་མ་དཔལ་ལྡན་ཚུལ་ཁྲིམས། གྲུབ་ཆེན་བུདྡྷ་ཤྲཱི། རྡོ་རྗེ་འཆང་ཀུན་དགའ་བཟང་པོ། ལྷ་ཕྲན་ལ། བིརྺ་པ། ཌོཾ་བྷི་ཝ། ཡེ་ཤེས་མཁའ་འགྲོ། བི་ཏཾ་ཌི་པ། གཤིན་རྗེ་གཤེད་མ། ཀམྦྷི་ར། ར་ཝེནྟྲ། ཆོས་རྗེ་པ། ལངྐ་དེ་ཝ། མདོ་སྡེ་པ། ལོ་ཙཱ་མཆོག་ལྡན། དཔལ་ལྡན་སེངྒེ། གཤང་ལོ་ཙཱ་བ། ཀུན་སྤངས་ཆོས་གྲགས། ས་བཟང་འཕགས་པ། རྗེ་ཀུན་དགའ་བཟང་པོ། མ་ཏི་པཎ་ཆེན། རྗེ་དཀོན་མཆོག་རྒྱལ་མཚན། རྗེ་སངས་རྒྱས་དཔལ་བཟང་། གཤིན་རྗེ་གཤེད་དམར། ཛམ་སེར། གུར་མགོན། འཇམ་དབྱངས་སངས་རྒྱས་རིན་ཆེན་རྣམས་དང་།། ༈ །བྲིས་ཐང་བརྒྱད་པའི་གཙོ་བོ་ལ། སེམས་དཔའ་ཆེན་པོ། ཀུན་མཁྱེན་བསོད་ནམས་སེངྒེ་། ལྡན་པ། བུདྡྷ་ཤྲཱི། རྡོ་རྗེ་འཆང་ཀུན་དགའ་བཟང་པོ། ཆོས་རྗེ་དཀོན་མཆོག་འཕེལ། དགེས་པ་རྡོ་རྗེ། གུར་གྱི་མགོན་པོ། རྡོ་རྗེ་རྣམ་འཇོམས། འཇམ་དབྱངས་སངས་རྒྱས་རིན་ཆེན་རྣམས་ཀྱི་སྐུ་བརྙན་བཞུགས་ཤིང་། དེ་ཐམས་ཅད་ལ་གོས་བཤམ་གོས་ལྗང་ཁ་མེ་ཏོག་ལྡུམ་རྩིས་ལ། ཞལ་ཁེབ་ཉིས་བརྩེགས་གྲབ་གཅིག་རྣམས་ཡོད་དོ།། ༈ །དེ་ལྟར་གདན་ས་དཔལ་ལྡན་ས་སྐྱ་ཡི། །སྔོན་གྱི་ཉིས་ཐོག་བླ་བྲང་བྱུང་བའི་སར། །མངོན་དགའ་བདེ་བ་ཅན་དུ་མཚན་གསོལ་བའི། །གཙུག་ལག་ཁང་ཆེན་གསར་དུ་བཞེངས་པ་ཡི། །རྟེན་གཙོ་གཉིས་ཀྱི་གཟུངས་གཞུག་བཞུགས་ཚུལ་གྱི། །དཀར་ཆག་འདི་ནི་སྔགས་འཆང་རྡོ་རྗེ་འཛིན། །ངག་དབང་ཀུན་དགའ་བསོད་ནམས་ཞེས་བྱ་བས། །ས་ཕག་ས་ག་ཟླ་བའི་དམར་ཆ་ཡི། །བཟང་པོའི་ཚེས་ལ་བཞི་ཐོག་བླ་བྲང་གི །གནས་མཆོག་འོད་གསལ་སྣང་བར་སྦྱར་བ་ཡི། །ཡི་གེ་པ་ནི་རྣམ་དཔྱོད་སྤྱན་ཡངས་པའི། །མི་དབང་རྣམ་རྒྱལ་རྡོ་རྗེ་ཞེས་བྱས་བགྱིས། །ལེགས་བྱས་འདིས་མཚོན་དུས་གསུམ་དགེ་བའི་མཐུས། །བདག་ཅག་དཔོན་སློབ་ཡིད་ལ་རེ་བ་ཡི། །དོན་ཀུན་མཐར་ཕྱིན་ཕྱི་མ་ལྷན་ཅིག་པར། །དག་པའི་ཞིང་སྐྱེས་དོན་གཉིས་ལྷུན་གྲུབ་ཤོག །སརྦ་མངྒ་ལཾ། ཐམས་ཅད་བཀྲ་ཤིས། ཤུ་བྷ་མསྟུ་སརྦྦ་ཛ་ག་ཏཾ། དགེ་བར་གྱུར་ཅིག་སྐྱེ་དགུ་རྣམས་ལའོ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།